natriumbenzoat
Natriumbenzoat er natriumsaltet af benzoesyre. Natriumbenzoat hæmmer vækst af gær og skimmelsvampe i surt miljø. Her omdannes det til fri benzoesyre, der er den aktive form med en pK a -værdi omkring 4,2. I naturen findes benzoater udbredt i planter og kendes blandt andet fra tyttebær og tranebær.
Natriumbenzoat har E211 og anvendes som konserveringsmiddel i fødevareindustrien til grøntsags- og frugtbaserede fødevarer. I husholdningen anvendes opløsninger af natriumbenzoat ved syltning til beskyttelse af frugtsaft og anden frugtkonserves mod fordærv.